b'\n_START_ARTICLE_\nMoilasen kaari\n_START_PARAGRAPH_\nMoilasen kaari on vaillinaisesti tunnettu halomuoto. Se n\xc3\xa4kyy himme\xc3\xa4n\xc3\xa4 V:n muotoisena kaarena auringon yl\xc3\xa4puolella 22 asteen renkaan sis\xc3\xa4puolella._NEWLINE_Auringon noustessa Moilasen kaaren muoto muuttuu ter\xc3\xa4v\xc3\xa4st\xc3\xa4 V:st\xc3\xa4 loivempikulmaiseen, ja se siirtyy kauemmas auringosta. Yli 34 asteen auringon korkeuksilla kaari siirtyy 22 asteen renkaan ulkopuolelle, mutta lienee silloin liian himme\xc3\xa4 havaittavaksi. Kaari on tavallisesti valkea, mutta kirkkaimmillaan v\xc3\xa4rillinen._NEWLINE_Moilasen kaari ei ole erityisen harvinainen. Lumitykkien j\xc3\xa4\xc3\xa4sumuissa se on mahdollista havaita Suomessa keskim\xc3\xa4\xc3\xa4rin seitsem\xc3\xa4n kertaa vuodessa. Halon aiheuttavaa j\xc3\xa4\xc3\xa4kidett\xc3\xa4 ei ole viel\xc3\xa4 kunnolla tunnistettu. Kaaren erikoisuus on se, ett\xc3\xa4 siit\xc3\xa4 on yht\xc3\xa4 mahdollista yl\xc3\xa4pilvihavaintoa lukuun ottamatta tehty havaintoja vain ihmistoiminnan aikaansaamassa j\xc3\xa4\xc3\xa4sumussa._NEWLINE_Moilasen kaari voidaan simuloida j\xc3\xa4\xc3\xa4kiteell\xc3\xa4, jossa on suoraan yl\xc3\xb6sp\xc3\xa4in osoittava 34 asteen taittava kulma, kiteen muita osia ei osata mallintaa._NEWLINE_Ilmi\xc3\xb6n havaitsi ensimm\xc3\xa4isen\xc3\xa4 Jarmo Moilanen vuonna 1995 Oulunsalossa.'